Anul acesta show-ul aerian Bucharest International Air Show (BIAS) 2019 se ține sâmbătă, 24 August, spre deosebire de anii precedenți când BIAS a avut loc în luna iulie.

Locul show-ului a rămas neschimbat și anume Aeroportul Internațional București Băneasa – situat convenabil la limita de nord a orașului.

Capii de afiș ai spectacolului aerian vor fi cei de la Baltic Bees, dar vor fi și evoluții ale altor aviatori precum Jurgis Kairys și desigur nelipsiții acrobați aerieni și piloți de la Aeroclubul României sau de la Forțele Aeriene Române. De vizitat va fi și expoziția statică de pe platforma aeroportului, acolo unde cap de afiș va fi o aeronavă Hercules C-130 a Forțelor Aeriene SUA și aeronava NATO AWACS E-3A.

Programul evoluțiilor începe la 09:00

Programul de anul acesta va debuta la ora 09:00 cu evoluții ale unor aeronave ușoare de tip Cessna 172 și formații de aeronave Zlin, Extra de la Aeroclubul României.

La ora 10:00 este programată prima evoluție a unei aeronave MIG 21 a Forțelor Aeriene Române, tot în acest interval orar fiind planificată și clasica evoluție TAROM alături de Hawks of Romania.

TAROM va evolua la BIAS 2019 cu o aeronavă Airbus A318 cu doi piloți experimentați:

ALFRED GHERGAN – Pilot șef al Companiei TAROM, pilot comandant instructor, examinator pe Airbus A318. A zburat mai multe tipuri și clase de aeronave, de la planor și motoplanor, la aeronave sportive ca Zlin 142, Zlin 726, aeronave utilitare ca Antonov 2, Britten Norman 2, aeronave de transport pasageri cu motoare turboreactoare(elice): Saab 340, Saab 2000, ATR 42/72 și aeronave de linie jet, mediu și lung curier BAC 1-11, Airbus A318, Airbus A310, cu o experiență de aproximativ 14000 de ore

și

CRISTIAN DONA – Directorul de training al Companiei TAROM, pilot instructor, examinator pe Airbus A318. A zburat aeronave sportive: Zlin 142, utilitare: IAR 823, Antonov 2, Britten Norman 2, aeronave de transport pasageri cu motoare turbopropulsoare(elice): Beechcraft 200, ATR 42/72, aeronava Business jet Falcon 20 și aeronavele de linie jet, mediu și lung curier Airbus A318, Airbus A310, cu o experiență totală de zbor de 12500 ore.

După momentul TAROM, de la 11:00, sunt planificați să intre cu evoluția cei de la Baltic Bees, urmați apoi de spectaculosul Jurgis Kairys, care de altfel va mai evolua pe parcursul zilei.

Pe lângă aeronava Mig 21 a Forțelor Aeriene Române, pe cer își va face apariția și aeronava F16 – atât în programul de la orele 11:00, cât și în cel de la 13:35 sau de la orele 19:00.

Program complet BIAS 2019

De precizat este faptul că programul este orientativ și poate fi modificat în funcție de evenimente neprevăzute sau de condițiile meteo.

Dacă ar fi să alegeți un moment de prezență, probabil cele mai spectaculoase evoluții sunt cele din apropierea serii.

Show-ul aerian se va încheia cu un concert 3 Sud Est și un foc de artificii.

Programul de anul acesta este ușor mai sărăcăcios decât în alți ani. Personal cred că cel mai tare BIAS la care am participat a fost cel din 2017.

Partajează asta: Twitter

Facebook

